Sama-nominasies: Afrikaanse dirigent bekoor in twee kategorieëFranco Prinsloo (Foto: Voxchamberchoir.com Die nominasies vir die 28ste Sama-toekennings (South African Music Awards) is Dinsdag bekendgemaak en Afrikaanse talent is vanjaar tops in veral die instrumentale kategorie. Franco Prinsloo, die bekroonde komponis en dirigent van die Vox Chamber Choir én die Afrikaanse private hoëronderwysinstelling Akademia se koor, violis Johann Scheppel, pianis Charl du Plessis en fluitspeler Wouter Kellerman saam met David Arkenstone is almal vir beste klassieke of instrumentale album benoem. Prinsloo en die Vox Chamber Choir, asook Kellerman en Arkenstone is ook vir beste groep of duo-album benoem. Maroela Media het vroeër berig dat Prinsloo – wat ŉ bekende naam in koorkringe is – verlede jaar aangestel is om Akademia se splinternuwe koor ŉ werklikheid te maak. Jennifer Zamudio. (Foto: Mizanne Hattingh/Maroela Media) “Ek sien baie uit na die spesiale en kunssinnige oomblikke wat ons koor saam gaan beleef. Daar is iets ongeloofliks wat gebeur wanneer ŉ groep mense saamkom om een doelwit te bevorder: die skep van skoonheid en betekenis,” het hy destyds oor dié aanstelling gesê. Nóg ŉ Afrikaanse kunstenaar wat vanjaar uitblink, is Jennifer Zamudio, wat vir kunstenaar van die jaar benoem is. Die Klipwerf Orkes se Hantam Kersfees is ook die enigste Afrikaanse album wat in die beste tradisionele kategorie benoem is. Zamudio, Jan Jan Jan, Neil Sandilands, Die Heuwels Fantasties en Jodi Jantjies is almal vir beste Afrikaanse kontemporêre album genomineer, terwyl Juan Boucher, Janie Bay, Elandré, Posduif en Rita Li sake vir beste Afrikaanse popalbum uitspook. Die wenners sal 31 Julie aangekondig word.